Man dood op gebou se dak gevindFoto: ER24 Die liggaam van ŉ jong man is Saterdag net voor 08:00 op die dak van ŉ woonstelgebou in Marshalltown, Johannesburg, gevind. Werner Vermaak, woordvoerder van ER24, sê paramedici en beamptes van die plaaslike brandweerdienste is na die toneel ontbied. “Volgens ’n omstander het mense naby die boonste verdieping van ŉ gebou die man onder op die dak sien lê en die veiligheidswagte geroep om ondersoek in te stel,” sê Vermaak. Die brandweer moes paramedici help om toegang tot die man te verkry. By nadere ondersoek het paramedici gevind dat niks vir hom gedoen kon word nie en hy is dood verklaar. “Dit kom voor asof die man uit een van die verdiepings van ŉ gebou geval het,” sê Vermaak. Die presiese oorsaak van sy dood sal egter deur ŉ nadoodse ondersoek vasgestel word. Die polisie sal die voorval ondersoek.